ગુજરાત વિધાનસભામાં ડિસેમ્બર, 2017ની ચૂંટણીમાં સારી એવી સંખ્યામાં યુવાન ધારાસભ્યો ચૂંટાઈ આવ્યા છે. ભાજપની ચિંતન બેઠકો અને પ્રશિક્ષણ વર્ગો – શિબિરોની પરંપરા હોવા ઉપરાંત કોંગ્રેસ કરતાં માંડ દસ બેઠકોની હેરાફેરીમાં આસમાની સુલતાની થઈ શકવાના સંજોગો જોતાં સત્તા પક્ષના ધારાસભ્યો અને મંત્રીઓ સાવધ રહે છે. શરૂઆતના દિવસોમાં નાયબ મુખ્યમંત્રી નીતિનભાઈએ નાણાં ખાતું મેળવવા માટે રીતસર ત્રાગું કર્યું, એ પછી બીજા પણ કેટલાક ધારાસભ્યોનો અસંતોષ પ્રગટવા માંડ્યો હતો એને સવેળાના આડા હાથ દેવાનું કામ મોવડીમંડળે કર્યું અને ફુગ્ગામાંથી એક વાર હવા કાઢી નાખ્યા પછી ફરીને અસંતોષનો વંટોળ પેદા થવાનું અશક્ય બન્યું છે. જોકે ભાજપમાં એક વાર બળવો થવાનો અનુભવ હોવાથી ફરી એવા સંજોગો સર્જાય નહિ, એ માટે ખાસ્સી તકેદારી રાખવામાં આવે છે. ભૂતપૂર્વ મુખ્યમંત્રી આનંદીબહેન પટેલને મધ્ય પ્રદેશનાં રાજ્યપાલ બનાવી ભોપાલ મોકલવા પાછળની લાંબી ગણતરીઓ મોવડીમંડળે રાખી હશે. વચ્ચે વચ્ચે ગુજરાતના મુખ્યમંત્રી બદલાય છે એવી અફવાઓ ઊડતી રહે છે, પણ આગામી લોકસભા ચૂંટણી લગી રાજ્યમાં ઝાઝો ફેરફાર કરવા જતાં સત્તા પક્ષમાં નવા ભડકા થવાના સંજોગો ટાળવા હાલ પૂરતી તો માંડવાળ કરાઈ છે. ચૂંટણી પછી બજેટસત્ર તોફાની બન્યું, પણ કોંગ્રેસે નમતું આપ્યું નહિ, એટલે છેલ્લા દિવસ પૂર્વે સમાધન શક્ય બન્યું.